### NN 136/2024 (27.11.2024.), Izmjene i dopuna Sudskog poslovnika

MINISTARSTVO PRAVOSUĐA, UPRAVE I DIGITALNE TRANSFORMACIJE

2254

Na temelju članka 76. stavka 1. Zakona o sudovima (»Narodne novine«, broj 28/13, 33/15, 82/15, 82/16, 67/18, 21/22, 16/23, 155/23 i 36/24) ministar pravosuđa, uprave i digitalne transformacije donosi

IZMJENE I DOPUNA SUDSKOG POSLOVNIKA

Članak 1.

U Sudskom poslovniku (»Narodne novine«, broj 37/14, 49/14, 8/15, 35/15, 123/15, 45/16, 29/17, 33/17, 34/17, 57/17, 101/18, 119/18, 81/19, 128/19, 39/20, 47/20, 138/20, 147/20, 70/21, 99/21, 145/21, 23/22, 12/23, 122/23 i 55/24) članak 41. stavak 2. mijenja se i glasi:

»(2) Radi obavljanja poslova u prethodnom kaznenom postupku u općinskim i županijskim sudovima izvan redovitog radnog vremena, u dane tjednog odmora, neradne dane i državne blagdane osigurat će se obvezatna prisutnost u mjestu sjedišta suda odnosno stalne službe (pasivno dežurstvo).«.

Članak 2.

U članku 44. stavak 1. mijenja se i glasi:

»Stranke, njihovi punomoćnici i zastupnici ovlašteni su razgledati, fotografirati i tražiti prijepis, presliku, skeniranje ili ispis spisa odnosno njihovih dijelova te umnožiti dijelove spisa pohranjene na posebnom mediju.«.

Članak 3.

U članku 91. stavku 6. iza riječi: »potvrđena optužnica« dodaju se riječi: »ako istraga nije provedena«.

Članak 4.

Članak 91.a mijenja se i glasi:

»(1) Općinski sud i njegove stalne službe izdaju uvjerenje da se protiv fizičke ili pravne osobe koja podnosi zahtjev pred sudom u Republici Hrvatskoj ne vodi prekršajni postupak.

(2) Zahtjev za izdavanje uvjerenja iz stavka 1. ovog članka podnosi se na Obrascu br. 9a.

(3) Zahtjev za izdavanje uvjerenja iz stavka 1. ovog članka može se podnijeti u elektroničkom obliku putem sustava e-Građani odnosno sustava e-Ovlaštenja.

(4) Povodom svakog zahtjeva za izdavanje uvjerenja osniva se poseban spis sudske uprave.

(5) Službenik suda utvrđen godišnjim rasporedom poslova nakon uvida u bazu podataka sustava eSpis izdaje uvjerenje kroz sustav eSpis.

(6) Ako iz uvida u bazu podataka iz stavka 5. ovog članka proizlazi da je protiv osobe koja zahtijeva izdavanje uvjerenja sud izdao prekršajni nalog, u tijeku postupak po izjavljenom prigovoru na prekršajni nalog ili obvezni prekršajni nalog ili podnesen optužni prijedlog ovlaštenog tužitelja ili je donesena nepravomoćna presuda, kod jednog ili više odgovarajućih navoda upisuju se naziv suda pred kojim se vodi postupak, poslovni broj predmeta te članak, stavak i naziv zakona na temelju kojeg se vodi prekršajni postupak.

(7) Ako iz uvida u bazu podataka iz stavka 5. ovoga članka proizlazi da je protiv maloljetne osobe koja zahtijeva izdavanje uvjerenja podnesen optužni prijedlog, kod jednog ili više odgovarajućih navoda upisuju se naziv suda pred kojim se vodi postupak, poslovni broj predmeta te članak, stavak i naziv zakona na temelju kojeg se vodi prekršajni postupak.«.

Članak 5.

U članku 196. stavak 3. mijenja se i glasi:

»(3) Županijski i visoki sudovi te Vrhovni sud Republike Hrvatske za predmete zahtjeva za zaštitu prava na suđenje u razumnom roku vode Su-Gzp, Su-Kzp, Su-Uzp i Su-Pzp upisnike.«.

Članak 6.

U članku 263. stavku 4. iza točke 49. briše se zarez i riječ: »Ostalo« te dodaju točke 50. do 56. koje glase:

»50. Dostava zakona na mišljenje,

51. Izvješća – razumni rok,

52. Obavijesti,

53. Požurnice,

54. Suci ovlašteni za vođenje postupka prisilnog smještaja,

55. Suci za mladež,

56. Ostalo.«.

Članak 7.

U članku 264. stavak 3. mijenja se i glasi:

»(3) U upisnike Su-Gzp, Su-Kzp, Su-Uzp i Su-Pzp predsjednici županijskih i visokih sudova te predsjednik Vrhovnog suda Republike Hrvatske upisuju primljene zahtjeve za zaštitu prava na suđenje u razumnom roku, datum primitka zahtjeva, podnositelja zahtjeva, datum utvrđenja osnovanosti zahtjeva, rok u kojem sud mora donijeti odluku, iznos primjerene naknade koja pripada stranki zbog povrede, datum odbijanja zahtjeva, način rješenja zahtjeva, datum otpremanja rješenja, datum pravomoćnosti rješenja, datum žalbe, datum odbacivanja žalbe i otpremanja spisa Vrhovnom sudu Republike Hrvatske, kratki sadržaj rješenja Vrhovnog suda Republike Hrvatske o žalbi, kao i datum otpremanja rješenja Vrhovnog suda Republike Hrvatske.«.

Članak 8.

U članku 267.a stavku 2. iza riječi: »e-Građani« dodaju se riječi: »odnosno e-Ovlaštenja«.

Članak 9.

Članak 267.b i naslov iznad njega mijenjaju se i glase:

»7. Upisnici za izdavanje uvjerenja da se ne vodi prekršajni postupak (Su-Upp i Su-Uppe)

Članak 267.b

(1) U upisnik Su-Upp općinski sudovi upisuju predmete sudske uprave povodom zahtjeva za izdavanje uvjerenja da se ne vodi prekršajni postupak.

(2) U upisnik Su-Uppe općinski sudovi upisuju predmete sudske uprave povodom zahtjeva za izdavanje uvjerenja da se ne vodi prekršajni postupak podnesenih u elektroničkom obliku putem sustava e-Građani odnosno e-Ovlaštenja.«.

Članak 10.

U članku 303. stavak 2. mijenja se i glasi:

»(2) Sudski ovršitelj je službenik suda koji poduzima pojedine radnje ovrhe te je u tom svojstvu dužan postupati prema propisima o radu sudskih ovršitelja.«.

Članak 11.

Obrazac br. 9a mijenja se i glasi:

Obrazac br. 9a (čl. 91.a SP) – Zahtjev za izdavanje uvjerenja da se ne vodi prekršajni postupak

ZAHTJEV ZA IZDAVANJE
 UVJERENJA DA SE NE VODI PREKRŠAJNI POSTUPAK

Datum traženja uvjerenja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Svrha traženja uvjerenja:

a) zasnivanje radnog odnosa

b) ostvarivanje prava iz socijalne skrbi

c) ostvarivanje prava iz zdravstvenog, invalidskog ili mirovinskog osiguranja

d)     ostalo: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Napomena: zaokružite slovo ispred svrhe za koju tražite izdavanje uvjerenja. Ako zaokružite slovo d), obavezno unesite i svrhu za koju tražite izdavanje uvjerenja.

Zahtjev fizičke osobe

Obavezni podaci:

OIB: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ime i prezime: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum rođenja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Napomena: sljedeće podatke je potrebno popuniti jedino ako ste strani državljanin i nemate OIB.

Mjesto i država rođenja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ime i prezime roditelja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vrsta i broj identifikacijskog dokumenta, država izdavanja:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vlastoručni potpis osobe koja traži izdavanje uvjerenja:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zahtjev pravne osobe

Obavezni podaci:

OIB: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Matični broj: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Naziv: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sjedište: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vlastoručni potpis osobe koja traži izdavanje uvjerenja:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Članak 12.

Ove Izmjene i dopuna Sudskog poslovnika objavit će se u »Narodnim novinama«, a stupaju na snagu 2. prosinca 2024.

Klasa: 011-01/13-01/20
 Urbroj: 514-03-02-01-01/01-24-152
 Zagreb, 14. studenoga 2024.

Ministar
 Damir Habijan, v. r.